Moordverdagte vas ná byna 15 jaar(Argieffoto: SA Polisie) ’n 39-jarige man is die afgelope naweek by sy werkplek in hegtenis geneem en reeds gevonnis vir ’n moord wat byna 15 jaar gelede gepleeg is. Petrus Tshabalala (40) is in September 2006 dood nadat hy aangerand is. Senki Mavin Mokoena was destyds saam met sewe ander in aanhouding toe hulle Tshabalala só erg aangerand het dat hy later aan sy beserings beswyk het. Mokoena se medebeskuldigdes is almal intussen gevonnis en het reeds hul vonnisse uitgedien. Mokoena het egter versuim om op die aanklag in die hof te verskyn. Brig. Motantsi Makhele, woordvoerder van die polisie, sê Mokoena is eindelik Sondag by sy werkplek in Vanderbijlpark in Gauteng deur speurders van Bethlehem in die Vrystaat in hegtenis geneem in verband met die moord. Die saak teen Mokoena is die volgende dag aangehoor waarna hy skuldig bevind en reeds Woensdag gevonnis is. Mokoena sal nes sy makkers na verwagting 90 dae in die tronk deurbring. Hy is ook tot ’n verdere vier jaar tronkstraf gevonnis wat voorwaardelik in die geheel opgeskort is. Lt.genl. Baile Motswenyane, Vrystaatse polisiehoof, het intussen die ondersoekspan geloof vir hulle vasberadenheid om Mokoena vir die misdaad te laat boet. “Dit moet as waarskuwing vir ander misdadigers dien wat dink dat hulle misdaad kan pleeg en daarmee wegkom.”